ישיבת מליאה, כנסת 18, פרוטוקול מספר 1, 2009-02-24 00:00

מיכאל איתן: אני מתחייב לשמור אמונים למדינת ישראל ולמלא באמונה את שליחותי בכנסת.

שמעון פרס: תודה.

מיכאל איתן: תודה רבה.

שמעון פרס: אדוני, היושב-ראש של הכנסת בפועל, אני מתכבד להעביר אליך את שרביט ניהול הישיבה.

שמעון פרס: עכשיו, קח את הפטיש.

מיכאל איתן: זה שרביט?

שמעון פרס: אין שרביט – יש פטיש.

שמעון פרס: ..

מיכאל איתן: אני מודה לך מאוד, אדוני נשיא המדינה.

איל ינון: פרק קכ"ב בתהילים מפי מר דן כנר: "שיר המעלות לדוד שמחתי באמרים לי בית ה' נלך.

איל ינון: עמדות היו רגלינו בשעריך ירושלם.

איל ינון: ירושלם הבנויה כעיר שחברה לה יחדו.

איל ינון: ששם עלו שבטים שבטי-יה עדות לישראל להדות לשם ה'.

איל ינון: כי שמה ישבו כסאות למשפט, כסאות לבית דוד.

איל ינון: שאלו שלום ירושלם, ישליו אהביך.

איל ינון: יהי שלום בחילך, שלוה בארמנותיך.

איל ינון: למען אחי ורעי אדברה נא שלום בך.

איל ינון: למען בית ה' אלהינו אבקשה טוב לך.

איל ינון: " קטעים מההכרזה על הקמת מדינת ישראל, בקולו של יושב-ראש מועצת העם, דוד בן-גוריון, ביום ה' באייר התש"ח, 14 במאי 1948: "בארץ-ישראל קם העם היהודי, בה עוצבה דמותו הרוחנית, הדתית והמדינית, בה חי חיי קוממיות ממלכתית, בה יצר נכסי תרבות לאומיים וכלל-אנושיים והוריש לעולם כולו את ספר הספרים הנצחי.

איל ינון: "מדינת ישראל תהא פתוחה לעלייה יהודית ולקיבוץ גלויות; תשקוד על פיתוח הארץ לטובת כל תושביה; תהא מושתתת על יסודות החירות, הצדק והשלום לאור חזונם של נביאי ישראל; תקיים שוויון זכויות חברתי ומדיני גמור לכל אזרחיה, בלי הבדל דת, גזע ומין; תבטיח חופש דת, מצפון, לשון, חינוך ותרבות; תשמור על המקומות הקדושים של כל הדתות.

איל ינון: "אנו מושיטים יד שלום ושכנות טובה לכל המדינות השכנות ועמיהן, וקוראים להם לשיתוף פעולה ועזרה הדדית עם העם העברי העצמאי בארצו.

איל ינון: "

מיכאל איתן: כבוד נשיא המדינה מר שמעון פרס, כבוד ראש הממשלה מר אהוד אולמרט, כבוד נשיאת בית-המשפט העליון הגברת דורית בייניש, חברי הכנסת לשעבר ובהווה, אורחות ואורחים יקרים, אפתח בתפילה: "אבינו שבשמים, צור ישראל וגואלו, ברך את מדינת ישראל, ראשית צמיחת גאולתנו.

מיכאל איתן: הגן עליה באברת חסדך, ופרוס עליה סוכת שלומך, ושלח אורך ואמיתך לראשיה, ליועציה ולשריה, ותקנם בעצה טובה מלפניך.

מיכאל איתן: חזק את ידי מגיני ארץ קודשנו, והנחילם אלוהינו ישועה ועטרת ניצחון תעטרם, ונתת שלום בארץ ושמחת עולם ליושביה".

מיכאל איתן: גבירותי ורבותי, בט"ו באב תשמ"ד, אוגוסט 1984, כאן, באולם המליאה, בישיבת הפתיחה החגיגית של הכנסת האחת-עשרה, התחייבתי לראשונה, כאחד מחברי הכנסת הצעירים, לשמור אמונים למדינת ישראל ולקיים באמונה את שליחותי כחבר הכנסת.

מיכאל איתן: מעמד מרגש זה חרות היטב בזיכרוני, כאילו אירע אתמול.

מיכאל איתן: מאז חזרתי על ההתחייבות הזאת עוד שבע פעמים.

מיכאל איתן: מעט, אבל מספיק כדי להפוך אותי לוותיק חברי הכנסת.

מיכאל איתן: היום, מתוקף תפקידי, אני מחייב בהצהרת האמונים את עמיתי חברי הכנסת, ובכללם גם צעירים כמוני, שזו להם הפעם הראשונה.

מיכאל איתן: לקראת פתיחת הישיבה שאל אותי אחד מחברי הכנסת הצעירים אם גם היום, בפעם השמינית, אתרגש לקראת טקס ההשבעה כמוהו וכמו בני משפחתו, שנראים כל כך נרגשים.

מיכאל איתן: שאלתו הזכירה לי יולדת שהובהלה לחדר הלידה ללידה השמינית שלה, וכשנשאלה אם היא מתרגשת היא השיבה: "כן, מתרגשת, אבל אתם יודעים מה?

מיכאל איתן: בפעם הראשונה התרגשתי הרבה יותר".

מיכאל איתן: הכנסת מציינת בימים אלה, סמוך לישיבת הפתיחה החגיגית של הכנסת השמונה-עשרה, גם את יום הולדתה ה-60.

מיכאל איתן: יש סיבות טובות לחגיגה הדמוקרטית, אבל אסור שטקסים ונאומים חגיגיים יסתירו את כישלוננו, כישלון חברי הכנסת הוותיקים מאז ימי הכנסת הראשונה ועד לכנסת השבע-עשרה.

מיכאל איתן: נכשלנו 17 פעמים.

מיכאל איתן: נכשלנו בביצוע המשימה הלאומית החשובה ביותר שהכנסת קיבלה עליה – נכשלנו בכינון חוקה למדינת ישראל.

מיכאל איתן: אנו זקוקים לאחדות לאומית אמיתית ושעת רצון משותפת לכולנו כדי שנמלא את חובתנו למדינה ונעניק לה חוקה – כלי חיוני שיש בו כדי להעצים את האזרח, את החברה ואת המדינה.

מיכאל איתן: האחדות הלאומית הנדרשת מאתנו אינה מתבטאת בהסכמות בדבר חלוקת תיקים ומנעמי השלטון.

מיכאל איתן: האחדות הלאומית בהקשר של החוקה גם אינה מחייבת תמימות דעים או ויתור על עמדות ערכיות.

מיכאל איתן: האחדות הלאומית שנדרשת מאתנו היא היכולת לקבל כללי משחק מוסכמים, כללי משחק שכולנו נהיה כפופים להם.

מיכאל איתן: כולנו, קרי – הכנסת, הממשלה, מערכת המשפט ותושבי המדינה.

מיכאל איתן: אני נמצא כאן עם כל חברי, חברי הכנסת השמונה-עשרה.

מיכאל איתן: אני מתבונן בכם מהדוכן ושואל את עצמי: האם נצליח בתקופת הכהונה הזאת להשלים את מפעל החוקה?

מיכאל איתן: האם נצליח לפרוע את חוב הדורות שהכנסת חבה למדינה ולאזרחיה?

מיכאל איתן: מהו חוב הדורות הזה?

מיכאל איתן: בהכרזת העצמאות של מדינת ישראל נקבע, כי השלטונות הנבחרים והסדירים של המדינה יפעלו על בסיס חוקה שתקבע אספה מכוננת.

מיכאל איתן: קביעה זו בהכרזת העצמאות נשענה על החלטת האומות המאוחדות מיום כ"ט בנובמבר בדבר הקמת מדינה יהודית.

מיכאל איתן: בט"ו בשבט תש"ט, 1949, התכנסו הצירים שנבחרו לאספה המכוננת לישיבת פתיחה חגיגית.

מיכאל איתן: יומיים בלבד לאחר מכן הם קיבלו החלטה דרמטית – הם החליטו כי האספה המכוננת תסיים את תפקידה וכי האספה המכוננת תהיה לבית-המחוקקים הקבוע של מדינת ישראל ותיקרא הכנסת הראשונה.

מיכאל איתן: יש הטוענים כי ההחלטה בדבר הקמת הכנסת התקבלה ללא סמכות, שהרי העם שלח צירים לאספה המכוננת לכונן חוקה, והנה, הנבחרים לא מילאו את שליחותם; הם לא כוננו חוקה, וגם לא החזירו לציבור ששלח אותם את המנדט שבשמו נבחרו.

מיכאל איתן: במקום זאת, הם הכריזו על עצמם חברי הכנסת בלי שנבחרו בכלל להיות כאלה.

מיכאל איתן: המסע המפותל לכינון חוקה בישראל נמשך מאז ועד היום.

מיכאל איתן: כל חבר הכנסת, בכל כנסת וכנסת, חייב לראות את עצמו כאילו הוא ציר באספה המכוננת ועליו לשלם את החוב שחבה הכנסת לאספה המכוננת ולאזרחי המדינה ולקיים את ההתחייבות לכונן חוקה.

מיכאל איתן: במסגרת דיוני ועדת החוקה הגענו להסכמות רבות, אולם גם נתגלעו חילוקי דעות בנושאים שונים.

מיכאל איתן: בשלושה נושאים התעצמו חילוקי הדעות האלה עד כדי סלעי מחלוקת.

מיכאל איתן: סלע המחלקת הראשון הוא זהותה הלאומית של המדינה ומעמד המיעוטים בה.

מיכאל איתן: תכלית הקמתה והגיון קיומה של מדינת ישראל נובעים מזכותו הטבעית הבלתי-מעורערת של העם היהודי להקים בית לאומי, מדינה יהודית ריבונית, בארץ-ישראל.

מיכאל איתן: העם היהודי, שהיה מיעוט בארצות גלותו, מחויב לשמור על זכויות המיעוטים במדינתו, כדברי זאב ז'בוטינסקי בשנת 1923: "הריני נכון להישבע בשמנו ובשם כל נכדינו כי לעולם לא נפעל בניגוד לעקרון שוויון הזכויות, ולעולם לא ננסה לדחוק מישהו מארצנו".

מיכאל איתן: במסעותי בארץ לכינון החוקה ביקרתי בין השאר בחיפה ובסח'נין.

מיכאל איתן: פגשתי קבוצות של אזרחים ישראלים-ערבים, ולא אכחד – הפערים גדולים.

מיכאל איתן: גדולים מדי.

מיכאל איתן: יש הטוענים שלא ניתן לגשר על הפערים ולכונן חוקה משותפת עם ערביי ישראל.

מיכאל איתן: אני שואל: האם נעשה ניסיון רציני בשני הצדדים לקיים דיאלוג על חוקה?

מיכאל איתן: דווקא החוקה היא אמצעי להבטיח לאזרחי ישראל הערבים מסגרת שוויונית, שבה יחיו כאזרחים נאמנים, גאים במורשתם, בתרבותם ובשפתם.

מיכאל איתן: השלום עם שכנינו הערבים חשוב.

מיכאל איתן: השלום בתוכנו, בין כל אזרחינו, חשוב ודחוף הרבה יותר.

מיכאל איתן: סלע המחלוקת השני נובע מהקשר שבין הדת למדינה, בין חוקתו של העם היהודי לחוקתה של מדינת ישראל.

מיכאל איתן: בפרקי אבות נאמר: "משה קיבל תורה מסיני ומסרה ליהושע, ויהושע לזקנים, וזקנים לנביאים, ונביאים מסרוה לאנשי כנסת הגדולה".

מיכאל איתן: חוקת העם היהודי, שניתנה במעמד הר-סיני, עברה מדור לדור אלפי שנים, גיבשה את עמנו ושמרה עליו בתנאים ובתלאות שעמים אחרים לא שרדו.

מיכאל איתן: אהרן דוד גורדון, מבשר רעיון העבודה העברית, אבחן: "דתנו אינה, בדומה לדתם של עמי אירופה, ילידת חוץ, כי אם יצירת רוחנו הלאומית.

מיכאל איתן: דתנו מובלעת בכל איברי רוחנו הלאומית, ורוחנו הלאומית מובלעת בכל איברי דתנו, עד כי לא רחוק לאמור כי דתנו היא עצם רוחנו הלאומית ולא לחינם התקיימנו בכוחה עד היום".

מיכאל איתן: החוקה הדתית של העם היהודי שמרה על קיומו הלאומי, אולם לא ניתן לכונן במדינת ישראל חוקה יהודית דתית בלי לפגוע בזכויותיהם של מי שאינם יהודים או בזכויותיהם של יהודים שמבקשים לקיים חיים חופשיים מדת.

מיכאל איתן: המתח המוגזם בחברה הישראלית בין דתיים לחילונים יכול להיות מופג בפשרה חוקתית, שבמסגרתה הדתיים ישלימו עם העובדה שחוקתה של מדינת ישראל אינה יכולה להיות זהה לחוקתו של העם היהודי.

מיכאל איתן: החילונים מצדם יקבלו את האבחנה של א"ד גורדון בדבר השילוב בין הדת ללאום, ישריינו בחוקה מעמד לערכים לאומיים דתיים כמו השבת, מועדי ישראל וכשרות, ויגלו סובלנות לטיפוח מוסדות ותרבות תורניים.

קריאה: – – –

מיכאל איתן: צריך לסלוח לתרבות הזאת.

מיכאל איתן: סלע מחלוקת שלישי הוא שיטת הממשל.

מיכאל איתן: בשנה ה-61 של מדינת ישראל הפוליטיקה הישראלית עסוקה בהרכבת קואליציה להקמתה של הממשלה ה-32 בתולדות מדינת ישראל.

מיכאל איתן: כהונתה הממוצעת של ממשלה בישראל היא פחות משנתיים.

מיכאל איתן: לאחר הקמת הממשלה כל ראש ממשלה נאלץ להשקיע מאמצים אדירים לתחזק אותה מול כנסת שמאיימת להפילה בכל יום שני.

מיכאל איתן: על מערכת היחסים הלקויה בין הרשות השופטת לרשות המחוקקת ולרשות המבצעת אין צורך להכביר מלים.

מיכאל איתן: הפוליטיקה הישראלית נמצאת בנקודת שפל.

מיכאל איתן: הציבור מאבד אמון בנבחריו, בשריו ובשופטיו.

מיכאל איתן: כך אי-אפשר לנהל מדינה.

מיכאל איתן: דרוש שינוי חוקתי.

מיכאל איתן: עלינו לעצב מחדש את מערכת הבלמים והאיזונים בין רשויות השלטון.

מיכאל איתן: הכנסת צריכה להשקיע פחות מאמצים במאבקים להפיל את הממשלה או להגן עליה, ולהתמקד יותר בעבודת חקיקה, בבקרה על הממשלה ובדיונים בשאלות של מדיניות.

מיכאל איתן: יש להעניק לממשלה יותר יציבות ולהעצים את כוח משילותה, אבל בזהירות.

מיכאל איתן: במקביל לצעדים האלה עלינו לשריין את זכויות האזרח והאדם מפני שימוש לא ראוי בסמכויות השלטון.

מיכאל איתן: בחוקה יש לתחום בקווים ברורים יותר את הגבולות בין הרשות השופטת לרשות המחוקקת ולרשות המבצעת.

מיכאל איתן: חשוב גם לשנות את שיטת הבחירות, כך שהציבור יוכל לא רק לבחור במפלגה שהוא מעדיף אלא גם להשפיע על הרכבה הפרסונלי.

מיכאל איתן: ככל שנעודד יותר אחריותיות של הנבחר כלפי הבוחר, כך נקבל בתמורה יותר אמון של הבוחר בנבחר.

מיכאל איתן: חברי חברי הכנסת, אורחות ואורחים, שלושת סלעי המחלוקת שעליהם דיברתי משקפים בעיות יסוד של החברה והמדינה.

מיכאל איתן: אסור לנו לנהוג כבנות יענה, לחשוב שאם נימנע מלתקוף את הבעיות הן תיעלמנה מעצמן.

מיכאל איתן: ההיפך הוא הנכון, הן רק תתעצמנה.

מיכאל איתן: החוקה יכולה לסייע לנו לתחום את היקף המחלוקות ולקבוע את כללי הוויכוח וההכרעה בהן בדרך דמוקרטית.

מיכאל איתן: החוקה היא אמצעי חיוני ויעיל להעצמת האזרח, החברה והמדינה.

מיכאל איתן: אזרח שזכויותיו מוגנות וכתובות עלי ספר הוא אזרח נאמן, שיש לו אינטרס לשמור על החוקה ועל המדינה – שהן אלו שמאפשרות לו למצות את כישוריו ולהגשים את שאיפותיו.

מיכאל איתן: החברה, שמורכבת מקבוצות שונות, זקוקה לחוקה, שתעניק לכל קבוצה ייחודית את היכולת לשמר ולפתח ערכים קולקטיביים – תרבותיים, חברתיים ודתיים.

מיכאל איתן: העצמת האזרח ובניית חברה ישראלית רב-תרבותית עם חוקה משותפת הן הערובה לבניית מדינה חזקה ובטוחה.

מיכאל איתן: אתגר החוקה כולו נתון בידינו, עמיתי חברי הכנסת השמונה-עשרה, בידינו בלבד.

מיכאל איתן: בידינו.

מיכאל איתן: זו סוגיה שאינה תלויה בגורמים חיצוניים, היא סוגיה פנימית שלנו.

מיכאל איתן: אם רק נרצה ונתאמץ – נצליח.

מיכאל איתן: נצליח לפרוע את החוב, נצליח להעצים את היחיד ואת החברה, נפתח פרק חדש בחיי המדינה, נצליח לשפר את היחסים בינינו לבין הציבור ונפיח רוח של תקווה, רוח של שינוי לטובה.

מיכאל איתן: נעניק חוקה למדינת ישראל.

אחמד טיבי: בואו נפתח את הנושא הזה.

מיכאל איתן: כחלק ממנהג הבית הזה.

מיכאל איתן: פתחתי בתפילה ואסיים בברכה.

מיכאל איתן: במקורותינו נאמר, כי בשעה שבית-המקדש ניצב בהר המוריה בירושלים, נהגו משמרות הכהונה ששירתו בו להתחלף ביניהן.

מיכאל איתן: אנשי המשמר היוצא בירכו את אנשי המשמר הנכנס במלים אלו: "מי ששיכן את שמו בבית הזה ישכן ביניכם אהבה, אחווה, שלום ורעות".

מיכאל איתן: אחתום את דברי בטקס זה, טקס חילופי המשמר של משכן הדמוקרטיה הישראלית, באותה ברכה עתיקה: מי ייתן והשוכן במרומים ישכין בבית הזה אהבה, אחווה, שלום ורעות.

איל ינון: "המסע לארץ-ישראל" – על עליית יהודי אתיופיה לארץ-ישראל – בביצוע "מקהלת מורן הצעירה – בית יצחק".

איל ינון: ("מקהלת מורן הצעירה – בית יצחק" שרה "המסע לארץ-ישראל")

מיכאל איתן: נעבור עכשיו להצהרת האמונים.

מיכאל איתן: אני אקרא בפניכם את נוסח הצהרת האמונים וכל אחד מחברי הכנסת, בהיקרא שמו, יקום ויצהיר ממקומו: "מתחייב אני".

מיכאל איתן: וזה נוסח הצהרת האמונים: "אני מתחייב לשמור אמונים למדינת ישראל ולמלא באמונה את שליחותי בכנסת".

מיכאל איתן: אבקש ממזכיר הכנסת לקרוא בשמות חברי הכנסת.

איל ינון: (קורא בשמות חברי הכנסת) רוחמה אברהם-בלילא - מתחייבת אני עפו אגבאריה - מתחייב אני רחל אדטו - מתחייבת אני יולי יואל אדלשטיין - מתחייב אני יעקב אדרי - מתחייב אני יצחק אהרונוביץ - מתחייב אני אורי אורבך - מתחייב אני חיים אורון - מתחייב אני זבולון אורלב - מתחייב אני דוד אזולאי - מתחייב אני אריאל אטיאס - מתחייב אני דניאל אילון - מתחייב אני רוברט אילטוב - מתחייב אני דליה איציק - מתחייבת אני אריה אלדד - מתחייב אני טלב אלסאנע - מתחייב אני זאב אלקין - מתחייב אני חיים אמסלם - מתחייב אני אלי אפללו - מתחייב אני אופיר אקוניס - מתחייב אני גלעד ארדן - מתחייב אני אורי אריאל - מתחייב אני זאב בנימין בגין - מתחייב אני זאב בוים - מתחייב אני אריה ביבי - מתחייב אני זאב בילסקי - מתחייב אני בנימין בן-אליעזר - מתחייב אני מיכאל בן-ארי - מתחייב אני דניאל בן-סימון - מתחייב אני רוני בר-און - מתחייב אני אבישי ברוורמן - מתחייב אני מוחמד ברכה - מתחייב אני אהוד ברק - מתחייב אני אילן גילאון - מתחייב אני גילה גמליאל - מתחייבת אני מסעוד גנאים - מתחייב אני משה גפני - מתחייב אני אברהם דיכטר - מתחייב אני דני דנון - מתחייב אני ניצן הורוביץ - מתחייב אני צחי הנגבי - מתחייב אני יצחק הרצוג - מתחייב אני דניאל הרשקוביץ - מתחייב אני מגלי והבה - מתחייב אני מתן וילנאי - מתחייב אני יצחק וקנין - מתחייב אני נסים זאב - מתחייב אני אורית זוארץ - מתחייבת אני חנין זועבי - מתחייבת אני ג'מאל זחאלקה - מתחייב אני ציפי חוטובלי - מתחייבת אני דב חנין - מתחייב אני יואל חסון - מתחייב אני ישראל חסון - מתחייב אני שי חרמש - מתחייב אני אחמד טיבי - מתחייב אני רוברט טיבייב - מתחייב אני שלי יחימוביץ - מתחייבת אני משה יעלון - מתחייב אני אליהו ישי - מתחייב אני איתן כבל - מתחייב אני אמנון כהן - מתחייב אני יצחק כהן - מתחייב אני משה כחלון - מתחייב אני חיים כץ - מתחייב אני יעקב כץ - מתחייב אני ישראל כץ - מתחייב אני ציפי לבני - מתחייבת אני לימור לבנת - מתחייבת אני אורלי לוי אבקסיס - מתחייבת אני יריב לוין - מתחייב אני אביגדור ליברמן - מתחייב אני יעקב ליצמן - מתחייב אני עוזי לנדאו - מתחייב אני סופה לנדבר - מתחייבת אני מנחם אליעזר מוזס - מתחייב אני שלמה מולה - מתחייב אני שאול מופז - מתחייב אני משה מטלון - מתחייב אני אברהם מיכאלי - מתחייב אני אנסטסיה מיכאלי - מתחייבת אני אלכס מילר - מתחייב אני סטס מיסז'ניקוב - מתחייב אני אורי מקלב - מתחייב אני יעקב מרגי - מתחייב אני דן מרידור - מתחייב אני משולם נהרי -

איל ינון: מתחייב אני אורית נוקד - מתחייבת אני לאה נס - מתחייבת אני סעיד נפאע - מתחייב אני בנימין נתניהו - מתחייב אני חנא סוייד - מתחייב אני מרינה סולודקין - מתחייבת אני גדעון סער - מתחייב אני גדעון עזרא - מתחייב אני חמד עמאר - מתחייב אני ציון פיניאן - מתחייב אני אופיר פינס-פז - מתחייב אני יוסי פלד - מתחייב אני יוחנן פלסנר - מתחייב אני מאיר פרוש - מתחייב אני עמיר פרץ - מתחייב אני אברהים צרצור - מתחייב אני פניה קירשנבאום - מתחייבת אני איוב קרא - מתחייב אני מירי רגב - מתחייבת אני דוד רותם - מתחייב אני ראובן ריבלין - מתחייב אני חיים רמון - מתחייב אני כרמל שאמה - מתחייב אני יובל שטייניץ - מתחייב אני מאיר שטרית - מתחייב אני נחמן שי - מתחייב אני סילבן שלום - מתחייב אני שלום שמחון - מתחייב אני ליה שמטוב - מתחייבת אני עתניאל שנלר - מתחייב אני רונית תירוש - מתחייבת אני יולי תמיר - מתחייבת אני

איל ינון: ברכת הצלחה לחברי הכנסת השמונה-עשרה.

איל ינון: חברי הכנסת והמוזמנים מתבקשים לקום לשירת "התקווה".

איל ינון: (שירת "התקווה")

איל ינון: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

איל ינון: ) (תרועת חצוצרות)

איל ינון: נא לשבת.

מיכאל איתן: תם סדר-היום של הישיבה הראשונה של הכנסת השמונה-עשרה.

מיכאל איתן: הישיבה הבאה תתקיים ביום שני, ו' באדר התשס"ט, 2 במרס 2009, בשעה 16:00.

מיכאל איתן: ישיבת הכנסת נעולה.